《奉和圣制送张尚书巡边》
唐代·王丘

德业蕴时宗，幽符梦象通。台司计祈父，师律总元戎。

出入敷能政，谋猷体至公。赠行光睿什，宴别感宸衷。

文炳高天曜，恩垂湛露融。建牙之塞表，鸣鼓接云中。

策密鬼神秘，威成剑骑雄。朔门正炎月，兵气已秋风。

肃杀从此始，方知胡运穷。

作者简介：王丘（？--743），唐诗人。字仲山。相州安阳（今属河南）人。太子左庶子王同晊子。幼擢童子科，后登制科，拜奉礼郎。长安中，官监察御史。开元间，历考功员外郎、紫微舍人、吏部侍郎、尚书左右丞、黄门侍郎。丁父忧，服阕，拜右散骑常侍，仍知制诰。迁御史大夫，俄转太子宾客。终礼部尚书。卒。赠荆州大都督。善词赋。《全唐诗》存其诗三首，《全唐文》存其文二篇。